Naq kiꞌewu saꞌ li kutan aꞌan li Jesús kixye rehebꞌ li xtzolom:
—Qꞌaxonqo jun pakꞌal li palaw,
chan rehebꞌ.
Ut li Jesús kixchaqꞌrabꞌihebꞌ li kꞌila tenamit ut kikꞌameꞌ saꞌ li jukubꞌ wan wiꞌ.
Ut wankebꞌ ajwiꞌ kokꞌ jukubꞌ keꞌkoohebꞌ chirix.
Ut naq ak wankebꞌ saꞌ xyi li palaw kichal jun li nimla iqꞌ.
Naxkut li xkaw oq li haꞌ saꞌ li jukubꞌ ut kiꞌok chi nujak li haꞌ chi saꞌ li jukubꞌ.
Li Jesús wan chi ixbꞌej saꞌ li jukubꞌ ut yoo chi waark saꞌ xbꞌeen jun li xsok xjolom.
Ebꞌ li xtzolom keꞌrajsi ut keꞌxye re:
—At tzolonel,
ajsi aawu.
¿Ma inkꞌaꞌ nakawil naq osokꞌ qe?
chankebꞌ.
Kiwakli li Jesús ut kixqꞌus li iqꞌ ut kixye re li palaw:
—Matchoqin.
Kanabꞌ ekꞌaank,
chan.
Ut saꞌ junpaat kichꞌana li iqꞌ ut kituqla ru li haꞌ.
Ut li Jesús kixye rehebꞌ li xtzolom:
—¿Kꞌaꞌut naq kꞌajoꞌ naq nekexxuwak?
¿Ma inkꞌaꞌ nekepaabꞌ naq li Dios taatenqꞌaanq eere?
chan.
Ut kꞌajoꞌ naq keꞌsach xchꞌool li xtzolom ut keꞌxye chi ribꞌilebꞌ ribꞌ:
—¿Chanru naq wan xwankil li wiinq aꞌin naq naxqꞌus li iqꞌ ut li palaw,
ut nekeꞌabꞌin chiru?
chankebꞌ.